'n Kersboom in ons woonkamer tydens kersfees – Attie se koffietafel.
'n Kersboom in ons woonkamer tydens kersfees
Ons huis sal , soos elke ander jaar, hierdie kersfees 'n kersboom hê.
Eerskomende Sondag (27 November 2011) is die eerste Sondag in Advent. Die eerste Sondag van Advent is die begin van die kerkjaar. In die kerklike jaar is daar vier Adventsondae waartydens Christen dwarsoor die wereld hulle voorberei om op Kersdag die menswording van God in Christus Jesus te herdenk.
Kerstyd leen hom totbesondere simboliek. Een universele simbool van kersfees is die kersboom. Ek weet van baie Christene wat nie kersfees vier of 'n kersboom het nie omdat die oorsprong een of ander heidense fees sou wees. Ek het nog nooit die teorie ernstig bekyk nie, so ek gaan nie my mening daaroor gee nie. Wat ek wel weet is dat Christene Kersfees gemaak het en miljone mense sal op 25 Desember 2011 weer die geboorte van Jesus herdenk en elke feitlik elke nuuskanaal oor die wereld sal iewers daaroor berig. Ons gedenk die geboorte van Jesus Christus.
Oor die kersboom. Die kersboom het tog godsdienstige betekenis. Die kersboom verwys vir baie Christene na die boom van die lewe in die middel van die tuin van Eden waarvan ons in Genesis lees. Die boom herinner ons dus aan die skepping en dan ook aan die koms van Christus om die skepping te verlos. Ja, Christus het nie net gekom om ons van ons sonde te verlos nie. Christus het gekom om sy skepping te verlos. (Romeine 8:19-20)
In Jesaja 11 lees ons ook van die stomp van Isai waaruit n takkie sal uitspruit. Mens sou kon sê dat die stomp van Isai (Dawid se pa) die famielieboom van Jesus verteenwoordig. Die kersboom sou dan ook 'n simbool kon wees van die takkie wat uitgespruit en tot volle wasdom gekom het.
Erens moes iemand 'n boom of twee afgekap het wat hulle gebruik het om die kruis van Jesus Christus te maak. Die kersboom sou ons ook daaraan kon herinner en daarom sal daar iewers aan ons kersboom een houtkruisie hang. Sodat ons nie die groot prys wat Hy moes betaal kan vergeet nie.
In Openbaring lees ons ook van n boom in die middel van die tuin. Tussen die hoofstraat van die stad en die rivier aan die anderkant staan die boom van die lewe. (Openbaring 22:2) Die boom van die lewe dra twaalf keer per jaar en die blare van die boom bring genesing vir die nasies. (Openbaring 22:3) Die kersboom in ons woonkamer sal ons ook met verlange laat uitsien na die dag wanneer Jesus weer gaan kom en ons in die Nuwe Jerusalem rondom die boom van die lewe fees sal vier.
In ons huis sal die kersboom vir ons die verhaal vertel wat begin by God die Skepper, deur die geskiedenis van Israel en die belofte van die Messias en sy sterwe aan die kruis, tot by die wederkoms wanneer die Een wat die Alfa en die Omega, die Begin en die Einde is, sy plek op die troon sal inneem.